ปฏิบัติการกล้าสนั่นเมือง

***ปฏิบัติการกล้าสนั่นเมือง*** (; ; *ธุรันธัร* แปลว่า ทรหด) เป็นภาพยนตร์แอ็คชั่นสายลับระทึกขวัญภาษาฮินดีของอินเดียปี ค.ศ. 2025 เขียนบทและกำกับโดย อาทิตยะ ธัร อำนวยการสร้างโดย ชโยตี เทศปานเฑ, อาทิตยะ ธัร และ โลเกศ ธัร ภายใต้การอำนวยการสร้างโดย จิโอ สตูดิโอส์ และ บีซิกซ์ตีทู สตูดิโอส์ ภาพยนตร์เรื่องนี้มีนักแสดงนำมากมาย อาทิ รัณวีร์ สิงห์, อักษัย ขันนา, สัญชัย ทัตต์, อรชุน รามปาล, อาร์. มาธวัน, ซารา อรชุน, ราเกศ เพที, เคารัพ เครา และ เฑนิศ ปันโฑร พร้อมด้วยนักแสดงสมทบอีกหลายคน โดยเป็นภาคแรกของภาพยนตร์สองภาค โดยเน้นไปที่ปฏิบัติการต่อต้านการก่อการร้ายลับที่มีความเสี่ยงสูง ภาพยนตร์เรื่องนี้ติดตามสายลับหน่วยข่าวกรองอินเดียที่แทรกซึมเข้าไปในแก๊งอาชญากรและโครงสร้างอำนาจทางการเมืองของการาจี, ปากีสถาน เพื่อทำลายเครือข่ายก่อการร้ายที่มุ่งเป้าไปที่อินเดีย

เนื้อเรื่องของภาพยนตร์เรื่องนี้ได้รับแรงบันดาลใจจากเหตุการณ์ทางการเมืองและสงครามในเอเชียใต้ที่เกิดขึ้นจริงหลายเหตุการณ์ รวมถึงการปล้นจี้เที่ยวบิน IC-814 ในปี ค.ศ. 1999 การโจมตีรัฐสภาอินเดียในปี ค.ศ. 2001 การโจมตีมุมไบในปี ค.ศ. 2008 และเหตุการณ์ที่เกี่ยวข้องกับปฏิบัติการลยารีของปากีสถาน การถ่ายทำหลักของเกิดขึ้นระหว่างเดือนกรกฎาคม ค.ศ. 2024 ถึงตุลาคม ค.ศ. 2025 ในหลายสถานที่ทั้งในอินเดียและต่างประเทศ รวมถึงรัฐและดินแดนสหภาพของปัญจาบ, มหาราษฏระ, จัณฑีครห์, ลาดัก และ หิมาจัลประเทศ ตลอดจนในประเทศไทย ภาพยนตร์เรื่องนี้มีดนตรีประกอบโดย ศาศวัต สัจเทพ กำกับภาพโดย วิกาส เนาลขา และตัดต่อโดย ศิวกุมาร วี. ปณิกกัร ด้วยความยาว 214 นาที *ปฏิบัติการกล้าสนั่นเมือง* จึงเป็นหนึ่งในภาพยนตร์อินเดียที่ยาวที่สุดเท่าที่เคยสร้างมา

*ปฏิบัติการกล้าสนั่นเมือง* เข้าฉายในโรงภาพยนตร์เมื่อวันที่ 5 ธันวาคม ค.ศ. 2025 และได้รับการวิจารณ์ทั้งดีและไม่ดีจากนักวิจารณ์ โดยได้รับคำชมในด้านการแสดงของนักแสดง การกำกับ การถ่ายทำภาพยนตร์ ฉากแอ็คชั่น ดนตรีประกอบ และการออกแบบงานสร้าง ในขณะที่ถูกวิจารณ์ในเรื่องความยาวของภาพยนตร์และจังหวะการดำเนินเรื่องที่ยืดเยื้อ ภาพยนตร์เรื่องนี้ยังก่อให้เกิดข้อถกเถียงเกี่ยวกับการผสมผสานองค์ประกอบสมมติกับเหตุการณ์ทางประวัติศาสตร์จริง โดยนักวิจารณ์บางคนมองว่าเป็นการโฆษณาชวนเชื่อ ภาพยนตร์เรื่องนี้ประสบความสำเร็จอย่างมากในด้านรายได้ โดยทำรายได้ทั่วโลกกว่า 1,000 ล้านรูปีภายในสามสัปดาห์หลังเข้าฉาย ทำลายสถิติหลายรายการ รวมถึงเป็นภาพยนตร์ภาษาฮินดีที่ทำรายได้สูงสุดในอินเดีย ภาพยนตร์อินเดียเรท A ที่ทำรายได้สูงสุด และภาพยนตร์ภาษาฮินดีที่ทำรายได้สูงสุดเป็นอันดับสองของโลกในขณะนั้น

ภาพยนตร์เรื่องนี้ถูกห้ามฉายในโรงภาพยนตร์ในหลายประเทศของกลุ่มความร่วมมืออ่าวเปอร์เซีย แม้จะมีคำสั่งห้ามฉายภาพยนตร์อินเดียในปากีสถานอย่างเป็นทางการตั้งแต่ปี ค.ศ. 2019 แต่มีรายงานว่าภาพยนตร์เรื่องนี้ถูกดาวน์โหลดผ่านเว็บไซต์ละเมิดลิขสิทธิ์ในประเทศถึงสองล้านครั้ง ภาพยนตร์ภาคต่อโดยตรงเข้าฉายเมื่อวันที่ 19 มีนาคม ค.ศ. 2026

## เนื้อเรื่อง
เทวรัต กปูร รัฐมนตรีกระทรวงการต่างประเทศของอินเดีย และ อชัย สานยาล ผู้อำนวยการสำนักงานข่าวกรองอินเดีย เจรจากับผู้ก่อการร้ายซึ่งปล้นเครื่องบินและจับผู้โดยสารเป็นตัวประกันเพื่อแลกกับค่าไถ่ 10 ล้านดอลลาร์และการปล่อยตัวผู้ก่อการที่อินเดียจับไว้ก่อนหน้านั้น (รวมถึงน้องชายของหนึ่งในผู้ก่อการ) แม้จะมีการเสนอให้แทรกซึมปฏิบัติการก่อการร้ายในปากีสถาน แต่ อชัยได้ปฏิเสธ แต่ต่อมาภายหลังการโจมตีรัฐสภาอินเดียในปี ค.ศ. 2001 ทำให้อชัยได้อนุมัติปฏิบัติการ *ธุรันธัร* เพื่อแทรกซึมเข้ากลุ่มก่อการร้ายของปากีสถานซึ่งมีโลกใต้ดินอยู่เบื้องหลัง

ฮัมซา เป็นสายลับอินเดียซึ่งแฝงตัวเข้าปากีสถานผ่านทางชายแดนอัฟกานิสถานก่อนเข้าไปในย่านลยารีของเมืองการาจี เขาได้ทำงานในร้านของ โมฮัมหมัด อาลัม เจ้าของร้านน้ำผลไม้ และผูกมิตรกันอย่างรวดเร็วพร้อมกับได้รู้เรื่องราวการเมืองท้องถิ่นจากกลุ่มแก๊งบาโลจซึ่งนำโดย ระห์มาน เดไกต์ และลูกพี่ลูกน้องอย่าง อุไซร์ บาโลจ ว่ากันว่า ระห์มาน นั่นมีพ่อนามว่า บาบู ซึ่งอยู่แก๊งปาทานซึ่งเป็นแก๊งคู่แข่งของระห์มัน และเขารู้ว่าบาบูเป็นพ่อของเขาในวันเดียวกับที่เขากระทำมาตุฆาตขณะบันดาลโทสะ วันหนึ่งฮัมซาได้รู้ว่าบาบูพยายามจะวางแผนสังหารนาอิมและไฟซัล ลูกชายของระห์มาน โดยฮัมซารักษาชีวิตไฟซัลไว้ได้ แต่นาอิมนั่นเสียชีวิต ฮัมซาถูกระห์มานว่าจ้างให้เข้าร่วมแก๊ง ขณะเดียวกันกับที่ จะมีล จะมาลี ของพรรค PAP ซึ่งเป็นพันธมิตรของระห์มาน ได้เตือนว่าไม่อยากให้พวกเขาใช้กำลังก่อนเลือกตั้ง แต่ฮัมซาเห็นต่างและหนุนให้ระห์มานทำการแก้แค้น หลังจากนั้น ระห์มานจึงวางแผนแก้แค้นและทำปิตุฆาตด้วยการใช้หินทุบศีรษะพ่อตัวเองจนเสียชีวิต เขาจึงได้ครองย่านลยารีตั้งแต่นั้น

ในงานชุมนุมของพรรค PAP ฮัมซาได้พบกับยะลีนา ลูกสาวของจะมีล และผูกสัมพันธ์กันตั้งแต่นั้น ขณะเดียวกันระห์มาน แนะนำให้ฮัมซารู้จักกับพันตรีอิกบาลแห่งหน่วยข่าวกรองระหว่างกองทัพแห่งปากีสถาน โดยพี่น้องฝาแฝดตระกูลขันนานี ซึ่งเป็นพันธมิตรอีกคนของระห์มาน เป็นผู้แนะนำ ฮัมซาได้รู้ว่าอิกบาลนั้นรู้เห็นการปลอมแปลงธนบัตร การขนส่งอาวุธ ทั้งยังทำการทรมานสายลับอินเดียอย่างโหดเหี้ยม เขาจึงส่งข่าวให้กับสำนักงานข่าวกรองอินเดีย ผ่านอาลัม ทำให้สำนักงานข่าวกรองอินเดียส่งสัยว่าปากีสถานอาจจะมีแม่พิมพ์ธนบัตรของอินเดีย และยังได้เรียนรู้ว่าจะมีแผนก่อการร้ายครั้งใหญ่ในอินเดีย

ระห์มานซึ่งแยกไปตั้งพรรคใหม่ ได้เติบโตในทางการเมืองจนเขามีบทบาทต่อ อากิบ อะลี ซัรวารี ผู้นำพรรค PAP ทำให้จะมีลวางแผนให้ เอสพี (ผู้กำกับการ) เจาธรี อัสลัม หัวหน้าหน่วยปฏิบัติการเฉพาะกิจลยารี จับกุมระห์มานระหว่างการขนส่งอาวุธและวางแผนสังหารเขา ฮัมซาแบล็กเมลจะมีลเรื่องที่เขาวางแผนสังหารระห์มาน ร่วมกับอัสลัม และ อัรชาด ปัปปู เมื่ออัสลัมปฏิเสธ ฮัมซาจึงตัดสินใจบุกรังลับหน่วยปฏิบัติการเฉพาะกิจลยารี และทรมานผู้ใต้บังคับบัญชาของเขา ทำให้อัสลัมต้องปล่อยตัวระห์มานออกมา

เหตุการณ์ก่อการร้าย 26/11 ซึ่งอิกบาล และ ระห์มานมีส่วนร่วมด้วย ทำให้ฮัมซาตัดสินใจเริ่มปฏิบัติการทำลายกลุ่มก่อการร้ายอย่างจริงจัง เขาวางแผนเจรจาลับกับจะมีลให้เป็นพวกเดียวกันและได้แต่งงานกับยะลีนา แลกกับการให้จะมีลมีอิทธิพลในย่านลยารี จากนั้นจึงวางแผนร่วมกับจะมีล และอัสลัมในการวางแผนสังหารระห์มาน โดยวันก่อเหตุได้ให้อุไซน์ไปรับอาวุธที่ชายแดน ขณะที่วางแผนให้ระห์มาน ไปอีกทาง ระห์มานรู้ว่ากำลังถูกหักหลังจึงพยายามจัดการกับฮัมซา ฮัมซาจึงตัดสินใจก่ออุบัติเหตุและสังหารลูกน้องคนหนึ่ง ก่อนที่เขาจะสังหารลูกน้องอีกคนซึ่งขี่รถตามมา ท้ายที่สุดเขาจึงจัดการกับระห์มาน ก่อนที่อัสลัมจะลั่นไกเข้าที่คอ ฮัมซาแสร้งช่วยเหลือระห์มานเพื่อตบตาคนในแก๊งบาโลจ ซึ่งภายหลัง ระห์มานก็ได้เสียชีวิตลงในโรงพยาบาล

ในตอนท้ายมีการเปิดเผยตัวตนจริงของฮัมซาคือ ชัสกีรัต สิงห์ รังคี นักโทษประหารซึ่งได้โอกาสเป็นสายลับ และตอนจบได้ให้ฮัมซาเป็นผู้นำในย่านลยารี เพื่อปูทางให้เขาวางแผนทำลายกลุ่มก่อการร้ายซึ่งนำโดยบาเดสาเฮบ

## นักแสดง

## หมายเหตุ

## อ้างอิง

## แหล่งข้อมูลอื่น
* 
* 
* 

หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์โลดโผน
หมวดหมู่:ภาพยนตร์อาชญากรรม
หมวดหมู่:ภาพยนตร์ระทึกขวัญ
หมวดหมู่:ภาพยนตร์ที่ถ่ายทำในรัฐปัญจาบ
หมวดหมู่:ภาพยนตร์ที่ถ่ายทำในจัณฑีครห์
หมวดหมู่:ภาพยนตร์ที่ถ่ายทำในลาดัก
หมวดหมู่:ภาพยนตร์ที่ถ่ายทำในรัฐมหาราษฏระ
หมวดหมู่:ภาพยนตร์ที่ถ่ายทำในรัฐหิมาจัลประเทศ
หมวดหมู่:ภาพยนตร์ที่ถ่ายทำในประเทศไทย
หมวดหมู่:ภาพยนตร์ที่มีฉากในประเทศปากีสถาน
หมวดหมู่:ภาพยนตร์อินเดียที่ออกฉายในปี พ.ศ. 2568